Hollywood: 'Smallville'-aktrise tronk toe vir mensehandel; Rusland maak ook fliek in ruimte | Maroela Media
Hollywood: 'Smallville'-aktrise tronk toe vir mensehandel; Rusland maak ook fliek in ruimte
Rusland maak ook fliek in ruimte
Yulia Peresild, een van Rusland se bekendste aktrises, en die rolprentregisseur Klim Shipenko, sal op 5 Oktober vanjaar na die Internasionale Ruimtestasie (ISS) vertrek om die eerste rolprent in die ruimte te maak.
Die hoofdoel met dié reis is om die eerste rolprent in die ruimte te maak – voordat die Amerikaners hulle kan voorspring.
"Ek wil nie net hê ons moet eerste wees nie, maar ook die beste," het die 36-jarige Peresild aan AFP gesê. Sy en die 38-jarige Shipenko sal vanaf die Baikonur-ruimtestasie in Kazakstan vertrek.
The Call, die voorlopige titel van die Russiese projek, is in September verlede jaar aangekondig, slegs vier maande ná die Hollywood-projek.
Die storielyn van die fliek handel oor 'n dokter wat dringend na die ISS ontbied word om 'n ruimtereisiger te red.
The Call se begroting is ook nie bekend gemaak nie, maar dit is geen geheim dat dit 'n duur onderneming is nie: Een sitplek op 'n Soyuz-vuurpyl na die ISS kos Nasa miljoene dollar.
Kontantin Ernst (60) sal glo die fliek se kunsregie behartig. Hy is die hoof van die Channel One-televisienetwerk.
Peresild ondergaan sedert Mei vanjaar intensiewe opleiding by die Yuri Gagarin-opleidingsentrum in Star City buite Moskou.
Die klein rolprentstel van die ISS sal 'n uitdagende spasie wees om in te werk, veral vir die regisseur, wat ook die kameras, beligting, klank en grimering sal beman.
Peresild het erken sy het "bang" gevoel toe sy gekies is vir die werk uit 3 000 kandidate. "Ek is nie 'n superheld nie."
The Weeknd kry eie televisiereeks
Die Kanadese sanger The Weeknd sal 'n fiktiewe reeks vir HBO skryf, vervaardig en daarin verskyn, het dié netwerk Woensdag aan AFP gesê.
Die reeks se titel is The Idol en vertel die verhaal van 'n verhouding tussen 'n vrouepopster en die eienaar van 'n nagklub in Los Angeles, wat heimlik ook die leier van 'n geheime kultus is.
The Weeknd, wie se regte naam Abel Tesfaye is, ontwikkel die projek saam met Sam Levinson, wat die regisseur was van die Netflix-rolprent Malcolm & Marie (2011) en Another Happy Day (2011).
Die 31-jarige sanger is bekend vir sy kinematiese uitbeeldings. Sy jongste album, After Hours, wat in Maart verlede jaar uitgereik is, is geïllustreer deur konsepvideo's wat gelaai is met verwysings na bekende rolprente soos After Hours en Chinatown.
Daar word gereeld berig dat hy 'n passie vir rolprente het. Hy het selfs ingestem om homself te vertolk – met groot lof – in die Safdie-broers se Uncut Gems (2019), 'n fliek met 'n baie klein begroting.
Die liedjie "Blinding Lights" in die album After Hours was die liedjie waarna daar die meeste geluister is op Spotify in 2020. Die liedjie het 43 weke op die topvyf-verkoperslys in die VSA deurgebring, wat The Chainsmokers en Ed Sheeran se vorige rekord van 27 weke gebreek het.
Smallville-aktrise tronk toe vir mensehandel
Allison Mack verlaat die distrikshof op 4 Mei. (Foto: Jemal Countess/Getty Images North America/Getty Images via AFP)
Die Smallville-aktrise Allison Mack is Woensdag tot drie jaar tronkstraf gevonnis vir haar rol in die werwing van vroue om seksslawe te wees in Keith Raniere se omstrede NXIVM-kultus.
Mack (38) het 'n verkorte vonnis gekry nadat sy in April 2019 skuldig gepleit het op aanklag van rampokkery en met staatsaanklaers saamgewerk het.
"Ek is skaam oor die manier waarop ek opgetree het," het Mack, wat die rol van Clark Kent se beste vriendin in die reeks van 2001 tot 2011 vertolk het, gesê tydens 'n verhoor in die federale hof in Brooklyn, New York.
Die Duits gebore Amerikaner het bygevoeg dat sy "gevul is met berou en skuldgevoelens" vir wat sy genoem het "'n afgryslike hoofstuk in my lewe".
Staatsaanklaers het 'n meer toegeeflike vonnis vir Mack aanbeveel as die 14 tot 17 jaar wat deur die wet bepaal word weens haar deelname in die ondersoek.
Mack het besonderhede aan ondersoekers verskaf oor hoe Raniere, 'n "selfhelp-ghoeroe", sy vrouewerknemers om die bos gelei het om ander vroue te werf en hulle te forseer om met hom seks te hê.
Sy het 'n opname van 'n gesprek met Raniere aan staatsaanklaers gegee wat uiteindelik deurslaggewend was in sy skuldigbevinding.
In die opname verduidelik hy 'n verfilmde ritueel waartydens sommige van die vroue soos beeste gebrandmerk word met sy voorletters.
Allison Mack was te sien in die Superman-reeks 'Smallville'. (Foto: IMDb)
Mack is beveel om haarself op 29 September aan die owerhede oor te gee. Raniere, wie se kultus gesetel is naby Albany, noord van New York City, is vir 120 jaar tronk toe gestuur nadat hy in 2018 in Mexiko aangekeer is.
Hy het persoonlike ontwikkelingskursusse geruil vir sekssessies as hoof van 'n groep van sowat 20 vroue.
In 2019 het 'n jurie tydens sy verhoor onder meer gehoor dat sy volgelinge ingeteken het teen $5 000 (sowat R72 000) vir 'n vyf dag -selfhelpkursus, maar dat sommige geldelik en seksueel uitgebuit is.
Die vroue moes ook 'n beperkende dieet volg as deel van die beheer wat Raniere, bekend as Vanguard, oor hulle uitgeoefen het.
In 2015 het hy 'n faksie in sy groep gestig genaamd DOS, 'n piramidestruktuur waarin vroue "slawe" was met "Grand Master" Raniere bo-aan.
Die "slawe" is geforseer om seks met Raniere te hê en om persoonlike inligting en onvanpaste foto's met hom te deel.
Hy is in Junie 2019 skuldig bevind op al sewe aanklagte wat teen hom aanhangig gemaak is, insluitend rampokkery, mensehandel, afpersing, kriminele sameswering en seksuele afpersing van 'n 15-jarige meisie.
Clare Bronfman (41), die erfgenaam van die Kanadese drankhandelsmerk Seagram, is verlede jaar tot meer as ses jaar tronkstraf gevonnis deur 'n hof in New York vir kredietkaartbedrog. Sy het ook onwettige immigrante namens Raniere gehuisves.
Staataanklaers het gesê Bronfman het miljoene dollar bestee ter ondersteuning van die NXIVM, uitgespreek "nexium".